Zenter fir d'Lëtzebuerger Sprooch
Den  ( Centre pour le luxembourgeois) ass eng Kontakt- an Informatiounsplaz iwwer d'Lëtzebuerger Sprooch an eng Institutioun déi zur Ëmsetzung vun der Lëtzebuerger Sproochepolitik bäidréit. Den Zenter ënnersteet dem Educatiouns- an dem Kulturminister.

Zweck vum Zenter
Den  këmmert sech ëm d'Norméierung vun der Lëtzebuerger Sprooch an d'Sproochesituatioun zu Lëtzebuerg grad wéi ëm d'Promotioun vum Lëtzebuergeschen hei am Land an am Ausland. En dokumentéiert och d'Lëtzebuerger Sprooch, absënns hir Geschicht, hir Dialekter an de villsproochege Kontext. Donieft organiséiert den Zenter Ausstellungen a Konferenzen. D'Aktivitéiten an d'Equipe vum Lëtzebuerger Online Dictionnaire (LOD) ginn an den Zenter integréiert an den LOD, grad wéi d'Servicer ronderëm, ginn an den nächste Jore stänneg ausgebaut an ugepasst.

Den Zenter beschäftegt sech - vu sech aus oder op Demande vun der Regierung - mam Iwwerpréiwe vu Froen am Zesummenhang mat der Lëtzebuerger Sproochepolitik. E publizéiert d'Orthographies- a Grammairesreegele vun der Lëtzebuerger Sprooch, nodeems en den Avis vum Conseil fir d'Lëtzebuerger Sprooch gefrot huet. En entwéckelt an aktualiséiert och sproochlech Instrumenter a beäntwert Froen am Zesummenhang mat der Rechtschreiwung, der Grammaire, der Phonetik an dem richtege Gebrauch vum Lëtzebuergeschen.

Op Demande vun de zoustännege Ministere këmmert e sech och ëm d'Iwwersetzung vun amtlechen Dokumenter a Matdeelungen, déi verëffentlecht solle ginn.

Den Zenter soll sech zum engem Kulturzenter entwéckelen, sou wéi dat mat der Académie française a Frankräich de Fall ass.

Fonctionnement vum Zenter 
D'Personal vum Zenter setzt sech aus engem Direkter, engem Adjoint an aus verschiddene Beamten zesummen. Fir seng Aufgaben z'erfëllen, kann e sech vun Experten, Fuerschungsinstituter oder akadeemeschen Institutioune ënnerstëtze loossen.

Am Juni 2019 ass de Luc Marteling als éischten Direkter vum Zenter fir d'Lëtzebuerger Sprooch vereedegt ginn.

Gesetzlech Basis 
Den  gouf mam Gesetz fir d'Promotioun vun der Lëtzebuerger Sprooch vun 2018 geschaaft.

Kuckt och 
 Lëtzebuergesch
 Geschicht vun der Lëtzebuerger Sprooch
 Geschicht vun der Lëtzebuerger Schreifweis
 Lëtzebuergesch Dictionnairen
 Laboratoire de linguistique et de littératures luxembourgeoises (Uni Lëtzebuerg)
 Section de linguistique, d'ethnologie et d'onomastique (Institut grand-ducal)
 Wuert vum Joer

Um Spaweck 

 Strategie fir d'Promotioun vun der Lëtzebuerger Sprooch op gouvernement.lu
 Lëtzebuerger Orthografie op zls.lu

Lëtzebuergesch Sprooch